text: Overfald på betjente: Rockere løsladt
  21 februar 2012 kl. 14.52
  De to 21-årige mænd, der er sigtet for vold mod to betjente ved Hells Angels klubhus i går, er blevet løsladt efter grundlovsforhør.
  - De to mænd er fortsat sigtet for at have slået en betjent, og den ene for forsøg på at befri en anholdt, udtaler politikommissær Tage Jehn.
  Dommeren mente, at der var begrundet mistanke om, at de er skyldige i sigtelserne, men hun mente ikke, at der var risiko for gentagelse af vold eller fare for påvirkning af vidner ved løsladelse, og derfor var grundlaget for varetægtsfængsling ikke til stede.
  De to 21-årige mænd nægtede sig skyldige i alle anklagepunkter, men de erkendte, at der havde været tumult mellem dem og de to betjente.
  